子規
作者：鮑溶
朝代：唐

paragraphs: 中林子規啼，云是古蜀帝。
蜀帝胡爲鳥，驚急如罪戾。
一啼豔陽節，春色亦可替。
再啼孟夏林，密葉堪委翳。
三啼涼秋曉，百卉無生意。
四啼玄冥冬，雲物慘不霽。
芸黃壯士髮，沾灑妖姬袂。
悲深寒烏雛，哀掩病鶴翅。
胡爲託幽命，庇質無完毳。
戚戚含至冤，卑卑忌羣勢。
吾聞鳳皇長，羽族皆受制。
盍分翡翠毛，使學鸚鵡慧。
敵怨不在弦，一哀尚能繼。
那令不知休，泣血經世世。
古風失中和，衰代因鄭衛。
三歎尚淫哀，向渴嘻流涕。
如因異聲感，樂與中腸契。
至教一昏蕪，生人遂危脆。
古意歎通近，如上青天際。
荼蓼久已甘，空勞菫葵惠。
誰聞子規苦，思與正聲計。